## Ivace+i Energia dona suport amb un màxim del 65 % del cost als projectes d’energies renovables d’empreses i entitats

*** El *Diari Oficial de la Generalitat Valenciana* publica este dilluns la convocatòria d’ajudes, i el termini per a presentar sol·licituds estarà obert fins al pròxim 13 de juny
* Es destina un milió d’euros per a l’ús d’energies renovables per a aplicacions tèrmiques o elèctriques aïllades de la xarxa**

L’Institut Valencià de Competitivitat i Innovació (Ivace+i), dependent de la Conselleria d’Innovació, Indústria, Comerç i Turisme, dirigida per Nuria Montes, destinarà enguany un total d’un milió d’euros per a impulsar energies renovables i biocarburants en les empreses i entitats de la Comunitat Valenciana.

Tal com publica este dilluns el [*Diari Oficial de la Generalitat Valenciana* (DOGV)](https://dogv.gva.es/datos/2024/05/13/pdf/2024_4151.pdf), Ivace+i Energia donarà suport econòmic mitjançant subvencions a fons perdut a la inversió en projectes que suposen la utilització de fonts d’energia no contaminants per a aplicacions tèrmiques o elèctriques aïllades de la xarxa. Les sol·licituds es podran presentar fins al 13 de juny de 2024.

Esta línia d’ajudes preveu, amb caràcter general, ajudes que arriben al 45 % del cost dels projectes que suposen la utilització de fonts d’energia neta. A més, en el cas de les mitjanes empreses, este percentatge es pot augmentar 10 punts i per a les petites empreses i entitats a un màxim de 20 punts, i arribar al 65 %.

**Actuacions subvencionables**

El Programa d’energies renovables pretén donar suport a iniciatives que preveuen la utilització de la biomassa per a usos tèrmics i seran susceptibles de ser subvencionats els projectes que disposen d’equips per a tractament en camp de biomassa per a estellar-la o empacar-la, amb l’única finalitat d’utilitzar-la en processos energètics.  
   
Així mateix, es proporcionarà suport a l’adquisició de maquinària específica per al tractament de la biomassa, per a l’ús energètic en camp, a fi de facilitar-ne la recollida i el transport de manera que es reduïsquen els costos associats al seu transport.

També s’inclou maquinària de tala i processadores, incloent-hi els seus accessoris (capçals, grapes, etc.), així com compactadores, sempre que s’apliquen exclusivament a projectes de recollida de biomassa per a ús energètic. Igualment es donarà suport a l’adaptació de camions cisterna per a la distribució de biomassa i les instal·lacions per a la fabricació de pèl·lets, briquetes l’origen de les quals siga la biomassa.

Quant a les aplicacions elèctriques, es donarà suport a les actuacions d’energia solar fotovoltaica, energia eòlica i minihidràulica aïllada de la xarxa, i les instal·lacions mixtes eòlica + fotovoltaica que estiguen aïllades de la xarxa. Per a poder obtindre la subvenció, la potència dels projectes ha d’oscil·lar, amb caràcter general, entre 5 quilowatts i 500 quilowatts de potència.

Cal destacar que totes estes línies d’incentius compten amb el cofinançament del Fons Europeu de Desenvolupament Regional (FEDER) a càrrec del període 2021-2027.

Fecha: 13/05/2024